
Nr.84, datë 3.2.2008

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I SEGMENTIT RRUGOR KALIMASH-MORINË

Në mbështetje të nenit 100 të Kushtetutës, të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, dhe të nenit 8, të ligjit nr.9464, datë 28.12.2005 “Për Buxhetin e Shtetit, të vitit 2006”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor Kalimash-Morinë.
2. Shpronësimi të bëhet në favor të Drejtorisë së Përgjithshme të Rrugëve.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës së kompensimit përkatës, që praqitet në tabelën, që i bashkëlidhet këtij vendimi, për sipërfaqen 351 569 m2 tokë/arë, e vlerësuar me çmimet 400 e 500 lekë/m2, me vlerë shpronësimi 160 173 400 (njëqind e gjashtëdhjetë milionë e njëqind e shtatëdhjetë e tre mijë e katërqind) lekë, për sipërfaqen 12 229 m2 tokë truall, të vlerësuar me çmimet 1 350 lekë/m2 dhe 5 509 lekë/m2, me vlerë 19 087 730 (nëntëmbëdhjetë milionë e tetëdhjetë e shtatë mijë e shtatëqind e tridhjetë) lekë, kultura bujqësore me vlerë 2 576 798 (dy milionë e pesëqind e shtatëdhjetë e gjashtë mijë e shtatëqind e nëntëdhjetë e tetë) lekë, drufrutorë, me vlerë 3 286 000 (tre milionë e dyqind e tetëdhjetë e gjashtë mijë ) lekë, objekte, me vlerë 96 651 888.7 (nëntëdhjetë e gjashtë milionë e gjashtëqind e pesëdhjetë e një mijë e tetëqind e tetëdhjetë e tetë pikë shtatë) lekë, me një vlerë të përgjithshme shpronësimi  281 775 816.7 (dyqind e tetëdhjetë e një milionë e shtatëqind e shtatëdhjetë e pesë mijë e tetëqind e gjashtëmbëdhjetë pikë shtatë) lekë.
4. Vlera e përgjithshme e shpronësimit, prej 281 775 816.7 (dyqind e tetëdhjetë e një milionë e shtatëqind e shtatëdhjetë e pesë mijë e tetëqind e gjashtëmbëdhjetë pikë shtatë) lekësh, të përballohet nga llogaria e veçantë e Ministrisë së Financave, “Fondi i shpronësimeve”, në Bankën e Shqipërisë.
5. Shpenzimet procedurale, në vlerën 2 754 514 (dy milionë e shtatëqind e pesëdhjetë e katër mijë e pesëqind e katërmbëdhjetë) lekë, të përballohen nga Drejtoria e Përgjithshme e Rrugëve.
6. Shpronësimi të fillojë më 10.2.2008 dhe të përfundojë më 10.3.2008.
7. Pronarët e përmendur në listën, që i bashkëlidhet këtij vendimi, për të cilët është bërë shënimi “Plotësim dokumentacioni”, të kompensohen për efekt shpronësimi pasi të kenë paraqitur dokumentacionin e plotë të pronësisë pranë Drejtorisë së Përgjithshme të Rrugëve. Të gjithë pronarët, për të cilët është bërë shënimi “Proces regjistrimi dhe konfirmimi”, të kompensohen, për efekt shpronësimi, pasi të ketë përfunduar procesi i regjistrimit dhe të jetë dhënë konfirmimi përfundimtar për titullin e pronësisë nga zyra e regjistrimit të pasurive të paluajtshme, Kukës. Për këta pronarë mund të ketë ndryshime në emra, kjo në varësi të të dhënave zyrtare, që do të konfirmohen nga zyra e regjistrimit të pasurive të paluajtshme, Kukës.
8. Drejtoria e Përgjithshme e Rrugëve të kryejë likuidimin e pronarëve për të cilët është bërë shënimi “Plotësim dokumentacioni”, pasi pronarët të kenë paraqitur dokumentacionin e plotë të pronësisë.
9. Drejtoria e Përgjithshme e Rrugëve të kryejë likuidimin e pronarëve, për të cilët është bërë shënimi “Proces regjistrimi dhe konfirmimi”, pasi të jetë dhënë konfirmimi përfundimtar nga zyra e regjistrimit të pasurive të paluajtshme, Kukës, dhe t’i jetë vënë në dispozicion dokumentacioni i plotë i pronësisë nga pronarët respektivë.
10. Ngarkohen Ministria e Punëve Publike, Transportit dhe Telekomunikacionit, Ministria e Financave, Drejtoria e Përgjithshme e Rrugëve dhe zyra e regjistrimit të pasurive të paluajtshme, Kukës, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Sali  Berisha

